HR Službeni list Europske unije C 391/11

Objava zahtjeva u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2017/C 391/08)

Ova je objava temelj za podnošenje prigovora na zahtjev u skladu s člankom 51. Uredbe (EU) br. 1151/2012 Europskog parlamenta i Vijeća (1).

JEDINSTVENI DOKUMENT

„AMÊNDOA COBERTA DE MONCORVO”

EU br.: PGI-PT-02235 – 28.10.2016.

ZOI ( ) ZOZP ( X )

1. Naziv

„Amêndoa coberta de Moncorvo”

2. Država članica ili treća zemlja

Portugal

3. Opis poljoprivrednog ili prehrambenog proizvoda

3.1. Vrsta proizvoda

Razred 2.3. Kruh, fino pecivo, kolači, slastice, keksi i drugi pekarski proizvodi

3.2. Opis proizvoda na koji se odnosi naziv iz točke 1.

Naziv „Amêndoa Coberta de Moncorvo” upotrebljava se za slastičarski proizvod dobiven od oguljenih prženih slatkih badema [Prunus dulcis, (Mill) D. A. Webb] pokrivenih šećernom pastom koja se dobiva u skladu s odgovarajućom specifikacijom. Na tržište se mogu stavljati tri vrste proizvoda „Amêndoa Coberta de Moncorvo”: bijeli ili klasični; smeđi ili čokoladni; prirodni oguljeni („peladinhas”).

„Amêndoa Coberta de Moncorvo” ima oblik zrna badema, ali nešto je veći zbog sloja šećera. Klasična je vrsta bijele boje s vanjske strane, koja ima specifične točkice šećera nastale tijekom postupka proizvodnje. U pogledu veličine dopušteno je najviše 40 badema po 100 grama proizvoda. Smeđa se inačica razlikuje od klasične samo zbog upotrebe čokoladnog sirupa u završnoj fazi postupka proizvodnje, zbog čega je izvana smećkaste ili čokoladne boje. Vanjština inačice „peladinhas” bjelkaste je boje zbog pokrivenosti tankim slojem šećera i nema specifične šećerne točkice kao ostale inačice. S obzirom na njezinu manju veličinu, dopušteno je najmanje 40 badema po 100 grama proizvoda.

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

„Amêndoa Coberta de Moncorvo” dobiva se isključivo s pomoću sljedećih sastojaka:

— oguljenih čitavih netaknutih slatkih badema najmanjeg promjera od 12 mm,

— rafiniranog bijelog šećera od šećerne trske,

— vode,

— bjelanjka (neobvezni sastojak),

— čokolade ili kakaa u prahu (samo za smeđu inačicu).

3.4. Posebni proizvodni postupci koji se moraju provesti na određenom zemljopisnom području

Faze proizvodnje opisane u nastavku moraju se odvijati na određenom zemljopisnom području:

— prženje badema,

— priprema šećernog i čokoladnog sirupa,

— oblaganje badema.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

—

3.6. Posebna pravila za označivanje proizvoda na koji se odnosi registrirani naziv

Na etiketi proizvoda „Amêndoa Coberta de Moncorvo” nakon naziva proizvoda mora stajati navod „Indicação Geográfica Protegida”, (Zaštićena oznaka zemljopisnog podrijetla) ili pokrata „IGP” (ZOZP).

Na etiketi mora biti navedena odgovarajuća inačica badema „Amêndoa Coberta de Moncorvo” (osim u slučaju klasične ili bijele inačice, za koju je identifikacija neobvezna).

Etiketa mora nositi logotip proizvoda „Amêndoa Coberta de Moncorvo”, kako je prikazan u nastavku.

4. Sažeta definicija zemljopisnog područja

Zemljopisno područje na kojem se obavlja proizvodnja/prerada badema „Amêndoa Coberta de Moncorvo” ograničeno je na općinu („concelho”) Torre de Moncorvo.

5. Povezanost sa zemljopisnom područjem

Povezanost badema „Amêndoa Coberta de Moncorvo” s njegovim zemljopisnim područjem temelji se na njegovu ugledu.

Zahvaljujući postupku proizvodnje „Amêndoa Coberta de Moncorvo” ima specifičan izgled, što proizvod čini prepoznatljivim i razlikuje ga od ostalih badema koji se proizvode u slastičarskoj industriji. Taj postupak proizvodnje potječe iz općine Torre de Moncorvo, u kojoj se neprekidno održao tijekom brojnih stoljeća; tako dobiveni bademi uvelike su povezani s Uskrsom i ostalim narodnim svečanostima. Publikacija Ilustração Transmontana iz 1908. potvrđuje da djelatnost „cobrideiras” (naziv pod kojim su poznate proizvođačice badema „Amêndoa Coberta de Moncorvo”) seže barem do tog vremena. U enciklopediji Grande Enciclopédia Portuguesa e Brasileira iz 1936. navodi se da „u Portugalu ušećereni bademi („amêndoa cobertas”) Moncorvo uživaju velik ugled”.

Isto tako, u knjizi Livro do Segundo Congresso Transmontano iz 1942. spominje se da u općini Torre de Moncorvo djeluje mala industrija za proizvodnju „amêndoa cobertas”, koji su „izrazito zanimljivi zbog svoje originalnosti” i koji imaju „specifični izgled koji je poznat takoreći svima”. U toj je knjizi način proizvodnje badema „Amêndoa Coberta de Moncorvo” opisan kako slijedi: „Bademi se podvrgavaju sljedećem postupku prerade: nakon guljenja (koje se sastoji od skidanja kožice s pomoću vruće vode) lagano se prže. Nakon prženja bademi se stavljaju na velike bakrene pladnjeve, koji se neprestano griju na laganoj vatri. Nakon postavljanja na pladnjeve prelijevaju se šećernim sirupom, a ‚cobrideira’ (naziv koji označava žene koje obavljaju taj posao) neprestano ih i strpljivo miješaju rukama; taj neprekidni posao obavljaju nekoliko sati, sve do završetka proizvodnje, a tada bademi poprimaju specifični izgled poznat gotovo svima”. Taj je način proizvodnje u potpunosti istovjetan postupku koji se primjenjuje i danas.

U istom je dokumentu navedeno sljedeće: „Proizvode se različite vrste badema; međutim, smatram da se najbolja vrsta naziva ‚peladinha’. Ta je vrsta manje zašećerena, ali nesumnjivo ima najugodniji okus.” Dakle, taj dokument svjedoči o tradicionalnoj proizvodnji različitih vrsta badema koja se zadržala do danas, kako potvrđuje, na primjer, članak objavljen u listu Jornal de Notícias, u kojemu se tvrdi da je „amêndoa coberta” jedan od lokalnih dobro poznatih specijaliteta dostupan u trima oblicima: bijeli, smeđi i oguljeni („peladinha”) („Torre de Moncorvo: o Concelho”, 7. veljače 2008.).

U dokumentarnom filmu O Homem e a Cidade posvećenom općini Torre de Moncorvo, koji je emitirala Radio Televisão Portuguesa (RTP) 1996., navedeno je da „bez velikih industrijskih resursa općina Torre de Moncrovo živi ponajprije od privatnih djelatnosti, koje su gotovo uvijek povezane s tradicijom. To je osobito slučaj s proizvodnjom badema „amêndoas cobertas”, ukusne regionalne slastice. Ta drevna vještina, koja se temelji na strpljivosti i primjenjuje u postupku proizvodnje tih tradicionalnih slatkiša, plod je stoljetnog znanja i umijeća”.

U svojem djelu Festas e Comeres do Povo Português iz 1999. Maria de Lurdes Modesto i Afonso Praça navode da u Portugalu postoje „bademi dobiveni zanatskom proizvodnjom koji zaslužuju posebno navođenje: ‚amêndoas cobertas de Moncorvo’. Riječ je o lokalnom specijalitetu za koji znaju svi u pokrajini jer ih slastičarke iz općine Moncorvo promoviraju tijekom slavlja i svečanosti na kojima postavljaju svoje štandove”.

Autori upućuju i na knjigu Paisagens de Norte Cabrala Adãoa, objavljenu 1954., u kojoj je „encobrideira de amêndoas” opisana kako slijedi: „Gledam je kako sjedi ispred velikog žeravnika, punog sjajne žeravice, nogu raširenih ispod haljine koja joj doseže do gležnjeva; miješa skoro gotove bademe razbacane na bakrenom pladnju, a prsti su joj zaštićeni naprscima kako ih ne bi opekla u dodiru s vrućom površinom, kad odjednom duboko gurnu ruke kako bi okrenula kuglice šećera od vrha prema dnu, uz zastrašujuću i neprestanu tutnjavu, zbog čega je morala snažno podići glas kako bi mi objasnila postupak proizvodnje tog slatkiša”.

Virgílio Tavares, doktor povijesti i istraživač Centra za istraživanje stanovništva, gospodarstva i društva (CEPESE), u članku objavljenom u zborniku radova sa seminara „Moncorvo. Od tradicije prema modernitetu”, održanog 2007., svrstava proizvodnju „amêndoas cobertas de Moncorvo” među tipične obrtničke djelatnosti koje oduševljavaju turiste i posjetitelje i čine ključnu sastavnicu identiteta Moncorva.

„Amêndoa Coberta de Moncorvo” spominje se u različitim prestižnim publikacijama o regionalnoj i nacionalnoj gastronomiji, kao što su Cozinha Transmontana Alfreda Saramaga (rad u kojem se u obliku fotografija predstavljaju tri vrste proizvoda „Amêndoa Coberta de Moncorvo”) ili Cozinha Tradicional Portuguesa Marie de Lurdes Modesto.

Tijekom posljednjih su godina u općini Torre de Moncorvo organizirani razni programi osposobljavanja u svrhu prijenosa znanja i umijeća na nove „cobrideiras” te kako bi se na mlađe generacije prenio interes za djelatnost koja se tradicionalno povezuje s osobama starije dobi.

Zahvaljujući kvaliteti, originalnosti i tradicijama povezanima s uživanjem u tim bademima, „Amêndoa Coberta de Moncorvo” ima velik ugled, što potvrđuju brojna upućivanja u medijima, gdje je često predstavljen kao jedan od simbola općine Torre de Moncorvo.

U nastavku donosimo tek neke reprezentativne primjere nebrojenih navođenja tog proizvoda u medijima: „Os segredos de uma cobrideira de amêndoas” (Jornal do Nordeste, 27. veljače 2007.), „Às voltas com a amêndoa” (Jornal do Nordeste, 16. listopada 2007.), „As amêndoas” (Público, 30. ožujka 2013.), „Amêndoa coberta de Moncorvo é especialidade da Páscoa transmontana” (SIC, 20. travnja 2014.), „Produzir amêndoa coberta em Torre de Moncorvo tem que se lhe diga” (RTP, 5. travnja 2015.), „Páscoa para lá do compasso” (Correio da Manhã, 28. ožujka 2016.).

Upućivanje na objavu specifikacije

(članak 6. stavak 1. drugi podstavak ove Uredbe)

http://tradicional.dgadr.pt/images/prod_imagens/doces/docs/CE_Amendoa_Coberta.pdf

(1) SL L 343, 14.12.2012., str. 1.